Það urðu margir hissa í gærkvöldi er fréttatilkynning kom frá ítalska félaginu Napoli um að búið væri að reka þjálfara félagsins , Carlo Ancelotti . Það voru innan við þrír tímar frá því að Napoli hafði unnið Genk , 4 - 0 , þar til greint var frá þessu . Sigurinn dugði til þess að koma Napoli áfram í Meistaradeildinni en ekki til þess að bjarga starfi Ancelotti . Það er slakur árangur í ítölsku úrvalsdeildinni sem varð Ancelotti að falli . Þar situr Napoli í sjöunda sæti og hafði liðið ekki unnið í níu leikjum í öllum keppnum þar til kom að leiknum gegn Genk í gær . Það var því augljóslega búið að ákveða að reka kallinn sama hvernig færi í gær . Þessi klóki þjálfaru var á sínu öðru ári með Napoli og er nú þegar orðaður við endurkomu til Englands þar sem Arsenal og Everton eru bæði í leit að knattspyrnustjórum . Ancelotti vann deildina og enska bikarinn með Chelsea árið 2010 . Hann hefur einnig unnið titla með AC Milan , Real Madrid , PSG og Bayern .